SK Úradný vestník Európskej únie L 45/3

NARIADENIE KOMISIE (EÚ) 2016/239

z 19. februára 2016,

ktorým sa mení nariadenie (ES) č. 1881/2006, pokiaľ ide o maximálne hodnoty obsahu tropánových alkaloidov v určitých potravinách na báze obilnín pre dojčatá a malé deti

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Rady (EHS) č. 315/93 z 8. februára 1993, ktorým sa stanovujú postupy Spoločenstva u kontaminujúcich látok v potravinách (1), a najmä na jeho článok 2 ods. 3,

keďže:

(1) Nariadením Komisie (ES) č. 1881/2006 (2) sa stanovujú maximálne hodnoty obsahu niektorých kontaminantov v potravinách.

(2) Vedecká skupina pre kontaminanty v potravinovom reťazci (ďalej len „CONTAM“) Európskeho úradu pre bezpečnosť potravín (ďalej len „EFSA“) prijala stanovisko k prítomnosti tropánových alkaloidov v potravinách a krmivách (3).

(3) Tropánové alkaloidy sú sekundárne metabolity, ktoré sa prirodzene vyskytujú v rastlinách niekoľkých čeľadí, ku ktorým patria Brassicaceae, Solanaceae a Erythroxylaceae. Doposiaľ bolo identifikovaných vyše 200 tropánových alkaloidov. Najlepšie preskúmanými tropánovými alkaloidmi sú (-)-hyoscyamín a (-)-skopolamín. Atropín je racemická zmes (-)-hyoscyamínu a (+)-hyoscyamínu, pričom iba (-)-enantiomér hyoscyamínu vykazuje anticholinergickú aktivitu.

(4) O prítomnosti tropánových alkaloidov v rode Datura sa dobre vie. Rastlina Datura stramonium je veľmi rozšírená v oblastiach mierneho a tropického pásma, čo je dôvodom, prečo boli semená Datura stramonium zistené ako nečistoty v ľanových semenách, sóji, ciroku, prose, slnečnici a pohánke a vo výrobkoch z nich. Semená Datura stramonium nemožno z ciroku, prosa a pohánky ľahko odstrániť triedením a čistením. Cirok, proso a pohánka a z nich odvodené produkty, ako aj potraviny na báze obilnín obsahujúce uvedené poľnohospodárske produkty, sa teda považujú za kontaminované tropánovými alkaloidmi.

(5) Skupina CONTAM stanovila skupinovú akútnu referenčnú dávku (ďalej len „ARfD“) v hodnote 0,016 μg/kg telesnej hmotnosti („TH“), vyjadrenú ako sumu (-)-hyoscyamínu a (+)-hyoscyamínu za predpokladu ekvivalentnej sily. Skupina CONTAM dospela na základe obmedzeného množstva informácií k záveru, že pri expozícii batoliat prostredníctvom potravy by mohlo dochádzať k výraznému prekročeniu skupinovej ARfD.

(6) Je preto vhodné stanoviť maximálne hodnoty pre (-)-hyoscyamín a (-)-skopolamín v potravinách na báze obilnín pre dojčatá a malé deti obsahujúce proso, cirok alebo z nich odvodené produkty. Vzhľadom na to, že na účely analýzy nie je vždy možné rozlíšiť medzi enantiomérmi hyoscyamínu, je však vhodné stanoviť maximálnu hodnotu pre atropín a skopolamín. Keďže syntézou tropánových alkaloidov v rastlinách vzniká (-)-hyoscyamín a (-)-skopolamín a nie (+)-hyoscyamín, z prítomnosti atropínu v potravinách rastlinného pôvodu, ktorá bola zistená analýzou, vyplýva prítomnosť (-)-hyoscyamínu.

(7) Je vhodné zaviesť pravidlá odberu vzoriek, ktoré sa majú uplatňovať na kontrolu dodržiavania maximálnych hodnôt obsahu.

(8) Nariadenie (ES) č. 1881/2006 by sa preto malo zodpovedajúcim spôsobom zmeniť.

(9) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Príloha k nariadeniu (ES) č. 1881/2006 sa mení v súlade s prílohou k tomuto nariadeniu.

Článok 2

Odber vzoriek na kontrolu dodržiavania maximálnej hodnoty sa vykonáva v súlade s pravidlami uvedenými v časti J prílohy I k nariadeniu Komisie (ES) č. 401/2006 (4).

Článok 3

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 19. februára 2016 Za Komisiu predseda Jean-Claude JUNCKER

(1) Ú. v. ES L 37, 13.2.1993, s. 1.

(2) Nariadenie Komisie (ES) č. 1881/2006 z 19. decembra 2006, ktorým sa ustanovujú maximálne hodnoty obsahu niektorých kontaminantov v potravinách (Ú. v. EÚ L 364, 20.12.2006, s. 5).

(3) Skupina CONTAM úradu EFSA (EFSA Panel on Contaminants in the Food Chain, Vedecká skupina EFSA pre kontaminanty v potravinovom reťazci), 2013. Vedecké stanovisko k prítomnosti tropánových alkaloidov v potravinách a krmivách. Vestník EFSA (EFSA Journal) (2013) 11 (10):3386, 113 s., doi:10.2903/j.efsa.2013.3386.

(4) Nariadenie Komisie (ES) č. 401/2006 z 23. februára 2006, ktorým sa stanovujú metódy odberu vzoriek a analytické metódy na úradnú kontrolu hodnôt mykotoxínov v potravinách (Ú. v. EÚ L 70, 9.3.2006, s. 12).